Die Canon EOS 650D, bekend as die Kiss X6i in Japan of die Rebel T4i in die Amerikas, is 'n 18.0 megapieksel digitale enkellensreflekskamera (DSLR), wat op 8 Junie 2012 deur Canon bekend gestel is. Dit is die opvolger van die EOS 600D/Kiss X5/Rebel T3i en die voorganger van die EOS 700D/Kiss X7i/Rebel T5i. Verkope het op 15 Junie 2012 afgeskop. Met die bekendstelling was die aanbevole kleinhandelprys vir die kamera VS$849.99, £699.99), en €839.99 (insluitend BTW). Die 650D is die eerste Canon DSLR wat oor deurlopende outofokus beskik in die videomodus, wat Canon 'n "hibriede CMOS AF" noem. Hierdie funksie, wat hoofsaaklik bedoel is vir video-opnames, implementeer 'n nuwe sensortegnologie waarin sekere pieksels toegewy is aan fase-opsporing AF (tradisioneel gebruik in DSLR's) en ander aan kontras-opsporing AF (gebruik in video-opnemers). Wanneer die onderwerp in die middel van die raam is, word fase-opsporing gebruik om die onderwerp se huidige ligging te identifiseer, met kontras-opsporing wat dan gebruik word om die fokus fyner in te stel.